ຂປລ. ໃນວັນທີ 12 ຕຸລາ 2021 ທີ່ ນະຄອນຫລວງວຽງຈັນ, ອົງການໄອຍະການ ປະຊາຊົນສູງສຸດ ໄດ້ເຂົ້າຮ່ວມກອງປະຊຸມທາງໄກ ຮ່ວມລະຫວ່າງ ຄະນະປະຈຳສະພາແຫ່ງຊາດ, ໂດຍເປັນປະທານ ຂອງ ທ່ານ ໄຊສົມພອນ ພົມວິຫານ ກຳມະການກົມການ ເມືອງສູນກາງພັກ, ປະທານສະພາແຫ່ງຊາດ, ມີອົງການໄອຍະການ ປະຊາຊົນສູງສຸດ ແລະ ສານປະຊາຊົນສູງສຸດ ພ້ອມດ້ວຍຄະນະ ໄດ້ເຂົ້າຮ່ວມ.
ໃນໂອກາດດັ່ງກ່າວ, ທ່ານ ໄຊຊະນະ ໂຄດພູທອນ ກຳມະການສູນກາງພັກ, ຫົວໜ້າອົງການໄອຍະການ ປະຊາຊົນສູງສຸດ ໄດ້ສະເໜີ ບົດສະຫລຸບ ແລະ ລາຍງານຜົນການ ຈັດຕັ້ງປະຕິບັດມະຕິ ຂອງກອງປະຊຸມສະພາແຫ່ງຊາດ ສະບັບເລກທີ 012/ສພຊ, ລົງວັນທີ 22 ມິຖຸນາ 2017 ກ່ຽວກັບການຍົກສູງຄຸນນະພາບ ການປະຕິບັດສິດສັ່ງຟ້ອງ ຜູ້ຖືກຫາຂຶ້ນສານ ແລະ ການເຂົ້າຮ່ວມ ໃນການດໍາເນີນຄະດີແພ່ງ ຢູ່ທີ່ປະຊຸມສານ ແລະ ການປະຕິບັດພາລະບົດບາດ ຕິດຕາມກວດກາ ຕາມມາດຕາ 390 ຂອງປະມວນກົດ ໝາຍອາຍາ ສະບັບ ປີ 2017 ຂອງອົງການໄອຍະການປະຊາຊົນ ກ່ຽວກັບການຕົກລົງ ຂອງບຸກຄົນທີ່ມີສິດກ່ຽວຂ້ອງ ກ່ຽວກັບການສືບສວນ-ສອບສວນ, ການສັ່ງຟ້ອງ, ການອອກຄໍາສັ່ງ, ຄໍາຊີ້ຂາດ, ຄໍາຕັດສິນ, ຄໍາພິພາກສາ ແລະ ການຈັດຕັ້ງປະຕິບັດ ຄໍາຕັດສິນຂອງສານ ທີ່ບໍ່ຖືກຕ້ອງຕາມກົດໝາຍ ແລະ ການຈັດຕັ້ງຜັນ ຂະຫຍາຍມະຕິ ກອງປະຊຸມໃຫ່ຍ ຄັ້ງທີ XI ຂອງສູນກາງພັກ, ແຜນການພັດທະນາເສດຖະກິດ-ສັງຄົມແຫ່ງລັດ 5 ປີ ຄັ້ງທີ IX, ມະຕິກອງປະຊຸມສະພາແຫ່ງຊາດ ຊຸດທີ IX ແລະ ມະຕິກອງປະຊຸມໃຫ່ຍ ຄັ້ງທີ V ຂອງອົງການໄອຍະການ ປະຊາຊົນສູງສຸດ, ໂດຍຫັນເປັນ 6 ແຜນງານ ແລະ 25 ໂຄງການ ແນ່ໃສ່ຍົກສູງຄຸນນະພາບ ວຽກງານໄອຍະການແຕ່ລະດ້ານ ເປັນຕົ້ນ ການຕິດຕາມກວດກາ ການປະຕິບັດກົດ ໝາຍ ແລະ ສັ່ງຟ້ອງຜູ້ຖືກຫາ ຂຶ້ນສານສູ່ຄຸນນະພາບ, ກົງຈັກການຈັດຕັ້ງເປັນ ລະບົບຊຸດເຂັ້ມແຂງ, ພັດທະ ນາບຸກຄະລະກອນ ໃຫ້ມີຄວາມຮູ້ຮອບດ້ານ, ພັດທະນາພື້ນຖານ ວັດຖຸເຕັກນິກໃຫ້ທັນສະໄໝ, ຍົກລະດັບການພົວພັນ ຮ່ວມມືກັບຕ່າງປະເທດ ແລະ ເຂັ້ມງວດກວດກາພາຍໃນ ເພື່ອຕ້ານການສໍ້ລາດບັງຫລວງ ໃນຂົງເຂດໄອຍະການ ເພື່ອສ້າງຄວາມເຂັ້ມແຂງ ລະບົບອົງການ ໄອຍະການແຕ່ສູນກາງຮອດທ້ອງຖິ່ນ.
ພ້ອມນີ້, ທ່ານ ໄຊຊະນະ ໂຄດພູທອນ ໄດ້ຕາງໜ້າອົງການ ໄອຍະການປະຊາຊົນສູງສຸດ ສະຫລຸບ ໃນການຍົກສູງຄຸນນະພາບ ການປະຕິບັດວຽກຈຸດສຸມ, ເພີ່ມທະວີໃນການຕິດຕາມ ກວດກາປະຕິບັດກົດໝາຍ, ສ້າງຂີດຄວາມສາມາດ ຂອງພະນັກງານ ໄອຍະການ ປະຊາຊົນ, ໃຫ້ກຳແໜ້ນລັດຖະທຳມະນູນ ແລະ ກົດ ໝາຍ, ມີຄວາມຊຳນານງານ ດ້ານວິຊາສະເພາະ ຮັບປະກັນຄຸນນະພາບ ໃນການສັ່ງຟ້ອງ ຕາມກົດໝາຍ ແລະ ປະຕິບັດພາລະບົດບາດ, ສິດ ແລະ ໜ້າທີ່ ຕາມກົດໝາຍ ກຳນົດໄວ້ຢ່າງມີປະສິດທິຜົນ.
ຂ່າວ: ສຸກພາວະດີ ອົງການໄອຍະການປະຊາຊົນສູງສຸດ
ເນື້ອໃນ: ຂປລ